text: 
  
  फिल्मों के चयन के मामले में अभय देओल की बड़ी तारीफ की जाती है, लेकिन बतौर निर्माता उनका चयन तारीफ के योग्य नहीं है। 'वन बाय टू' में अभय देओल हीरो होने के साथ-साथ सह-निर्माता भी है और यह फिल्म अपने किरदारों के मुताबिक बेहद ऊबाऊ और भटकी हुई फिल्म है।
  
  फिल्म के जरिये क्या कहने की कोशिश की जा रही है यह पूरी तरह स्पष्ट नहीं हो पाता है। एक छोटी-सी बात को इतना ज्यादा खींचा गया है कि सिनेमाहॉल में दर्शक को नींद आने लगती है और पर्दे पर चल रहे घटनाक्रम में उसकी कोई रूचि नहीं रहती।
  
  अमित शर्मा (अभय देओल) और समायरा पटेल (प्रीति देसाई) की कहानी है, जिनकी फिल्म में एक-दो बार ही मुलाकात होती है। दोनों की कहानी समानांतर चलती है और उनके साथ एक जैसा घटित हो रहा है। अमित का राधिका नामक लड़की से ब्रेक अप हो गया है और वह उसे भूला नहीं पा रहा है। उसकी अच्‍छी-खासी नौकरी है और मां-बाप चाहते हैं कि वह सेटल हो जाए, लेकिन वह बहुत कुंठित है।
  
  आधी रात को अमित अपनी एक्स गर्लफ्रेंड के घर के आगे गिटार बजा कर गाना गाता है और उसकी एक्स गर्लफ्रेंड कहती है कि वह रेस्तरां जाकर सूप ले, वन बाय टू करे, आधा पिए और बचे हुए में डूब कर मर जाए। ऐसी ही उबाऊ और पकाऊ हरकतें वो करता रहता है जो उसके मां-बाप के साथ-साथ दर्शकों को भी झेलना पड़ती हैं।
  
  दूसरी ओर समायरा अपनी शराबी मां के साथ रहती है। उसके पिता उसे चाहते हैं तो लेकिन यह स्वीकारने में हिचकते हैं कि वह उनकी बेटी है। समायरा डांस शो के जरिये अपनी पहचान बनाना चाहती है और सफलता नहीं मिलने के कारण वह भी कुंठित है।
  
  इन दोनों पकाऊ किरदारों को लेकर पकाऊ फिल्म को लिखा और निर्देशित किया है देविका भगत ने। देविका को ही शायद नहीं पता कि वे क्या दिखाना चाहती है या फिर अपने ही लिखे को वे ठीक से परदे पर उतार नहीं सकी। जिस तरह फिल्म के मुख्य किरदार कन्फ्यूज नजर आते हैं वही हाल देविका का भी है।
  
  देविका ने बताने की कोशिश की है कि आज की युवा पीढ़ी के पास सब कुछ है, फिर भी वह खुश नहीं है। वह ब्रेकअप को लेकर, अपने बॉयफ्रेंड को लेकर, अपने जॉब को लेकर परेशान है। इन बातों को बहुत खींचा गया गया है। कई दृश्यों का कोई अर्थ नहीं निकलता है और न ही इनमें आपसी संबंध नजर आता है।
  
  फिल्म का संपादन भी बहुत गड़बड़ है और कई बार सीक्वेंस आगे-पीछे लगते है, लेकिन इसमें संपादक की गलती कम और निर्देशक की ज्यादा नजर आती है क्योंकि उसके पास कोई विकल्प ही नहीं होगा।
  
  अभय देओल का अभिनय निराशाजनक है। शायद वे भी कन्फ्यूज हो गए होंगे कि निर्देशक उनसे क्या चाहता है। प्रीति देसाई एक्ट्रेस से बेहतर डांसर हैं। रति अग्निहोत्री, लिलेट दुबे, जयंत कृपलानी के किरदारों ने भी जमकर बोर किया है। दर्शन जरीवाला जरूर अपनी शायरी से थोड़ा मनोरंजन करते हैं।
  
  फिल्म का एकमात्र उजला पक्ष है इसका संगीत। शंकर-अहसान-लॉय द्वारा संगीतबद्ध 'कबूम', 'खुशफहमियां', 'खुदा ना खास्ता' सुनने लायक हैं।
  
  बेहतर यही है कि 'वन बाय टू' देखने की बजाय इसके गीत सुने जाएं।
  
  बैनर :
  वायकॉम 18 मोशन पिक्चर्स
  
  निर्माता :
  अमित कपूर, अभय देओल
  
  निर्देशक :
  देविका भगत
  
  संगीत :
  शंकर-अहसान-लॉय
  
  कलाकार :
  अभय देओल, प्रीति देसाई, रति अग्निहोत्री, जयंत कृपलानी, दर्शन जरीवाला, लिलेट दुबे
  
  सेंसर सर्टिफिकेट : यूए * 2 घंटे 19 मिनट
  
  